钦定古今图书集成/历象汇编/岁功典/第037卷 > 《广西志书》 > 洛禊赋 晋张协
## 钦定古今图书集成/历象汇编/岁功典/第037卷 > 《广西志书》 > 洛禊赋 晋张协

“夫何三春之令月，嘉天气之氤氲。惠风穆以布畅，百
卉煜而敷芬。川流清泠以汪濊，原隰葱翠以龙鳞。游
鱼瀺灂于渌波，元鸟鼓翼于高云。美节庆之动物，悦
群生之乐欣。故新服之既成，将禊除于水滨。”于是搢
绅先生，啸俦命友；携朋接党，冠童八九。主希孔孟，宾
慕颜柳。临涯咏吟，濯足挥手。乃至都人士女，奕奕祁
祁，车驾岬嵑，充溢中逵。纷葩翕习，缘阿被湄；振袖生
风，接衽成帏。若夫权戚之家，豪侈之族，采骑齐镳，华
轮方毂，青盖云浮，参差相属。集乎长洲之浦，曜乎洛
川之曲。遂乃停舆蕙渚，裞驾兰田；朱幔虹舒，翠幕蜺
连；罗尊列爵，周以长筵。于是布椒醑，荐柔嘉；祈休吉，
蠲百痾。漱清源以涤秽兮，揽绿藻之纤柯。浮素妆以
蔽水，洒元醪于中河。